text: 15-årig pige: Asylansøger trak sit lem frem foran mig
  24 juni 2016 kl. 05.07
  En 15-årig pige anmeldte torsdag aften en blufærdighedskrænkelse til politiet. Pigen forklarede, at en asylansøger trak sit lem frem foran hende. 
  En 15-årig pige blev ifølge eget udsagn udsat for en blufærdighedskrænkelse omkring klokken 22.30 torsdag aften på Ridepladsen i Nordborg. Den 15-årige pige fra lokalområdet havde deltaget ved en dimissionsfest ved Ridepladsen, da hun efterfølgende faldt i snak med to asylansøgere på pladsen, oplyser Syd- og Sønderjyllands Politi til TV SYD.
  - Pigen forklarer, at den ene af de to asylansøgere derefter trækker sit lem frem foran hende og gør onanibevægelser, mens han siger ”kom, kom”, fortæller vagtchef Ole Aamann fra Syd- og Sønderjyllands Politi til TV SYD om anmeldelsen.
  Den 15-årige pige afviser derefter asylansøgerne og kontakter politiet. Pigen forklarer, at der skulle være tale om to asylansøgere fra Syrien. Pigen forlod umiddelbart efter episoden Ridepladsen.
  